|  |  |  |  |
| --- | --- | --- | --- |
| Rīgā, | 28.07.2021. | Nr. | 1-17/7044 |
| Uz | 17.06.2021. | Nr. | 17/21 |

**Biedrībai “Latvijas Ceļu būvētājs”**

**Par Ministru kabineta 2021.gada 18.februāra noteikumiem Nr.113**

**“Atkritumu un to pārvadājumu uzskaites kārtība”**

Vides aizsardzības un reģionālās attīstības ministrija (turpmāk – VARAM) ir saņēmusi biedrības “Latvijas Ceļu būvētājs” (turpmāk – Iesniedzējs) 2021.gada 17.jūnija vēstuli Nr.17/21 par Ministru kabineta 2021.gada 18.februāra noteikumu nr.113 “Atkritumu un to pārvadājumu uzskaites kārtība” (turpmāk – MK noteikumi Nr.113). VARAM atvainojas par novēlotu atbildes sniegšanu.

VARAM funkcijas, uzdevumus un kompetenci nosaka Ministru kabineta 2011. gada 29. marta noteikumi Nr. 233 „Vides aizsardzības un reģionālās attīstības ministrijas nolikums”, kas neparedz ministrijai tiesības veikt normatīvo aktu oficiālu interpretāciju. Līdz ar to ministrija nevar sniegt saistošus skaidrojumus par tiesību normu piemērošanu. Ievērojot minēto, VARAM savas kompetences ietvaros var sniegt tikai viedokli par Iesniegumā minēto situāciju, kas nav saistošs trešajām personām.

VARAM vērš uzmanību uz VARAM mājas lapā publiskoto dokumentu “Biežāk uzdotie jautājumi par atkritumu un to pārvadājumu uzskaiti” (turpmāk – BUJ dokuments), kurā ir sniegtas atbildes uz atkritumu apsaimniekošanas komersantu un citu atkritumu pārvadājumu uzskaites sistēmas (turpmāk – APUS) lietotāju uzdotajiem jautājumiem par atkritumu un to pārvadājumu uzskaiti[[1]](#footnote-2). VARAM informē, ka atsevišķus šajā vēstulē sniegtos skaidrojumus izmantos minētā dokumenta atjaunināšanai, kas paredzēta 2021.gada augustā.

VARAM savas kompetences ietvaros sniedz šādas atbildes uz Iesniegumā uzdotajiem jautājumiem:

1. **Par būvniecības atkritumu uzskaites žurnālu (Iesnieguma 1., 2.,7., 8., 9.,10., 12., 16., 17., 18.jautājums)**

Attiecībā uz Iesnieguma 1.jautājumu VARAM paskaidro, ka normatīvajos aktos nav noteikts, vai būvniecības atkritumu uzskaites žurnāls ir jāaizpilda katram būvniecības objektam vai par visiem komersanta būvniecības objektiem aizpilda vienu būvniecības atkritumu uzskaites žurnālu, tāpēc Iesniedzējs atbilstoši savas saimnieciskās darbības organizācijai var izvēlēties sev ērtāko risinājumu, vienlaikus nodrošinot kompetentajām iestādēm (piemēram, Valsts vides dienestam) iespēju iepazīties ar veikto būvniecības atkritumu uzskaiti par visiem Iesniedzēja būvniecības objektiem.

Atbildot uz Iesnieguma 2.jautājumu, VARAM paskaidro, ka gadījumā, ja būvniecības atkritumus neuzglabā uzņēmuma teritorijā, būvniecības atkritumu uzskaites žurnāla 8.ailē norāda to faktiskās uzglabāšanas vietas adresi.

Attiecībā uz Iesnieguma 6.un 7.jautājumu par demontēta bruģa un demontētu konstrukciju svara uzskaiti tonnās, VARAM vērš uzmanību, ka šādu informāciju ir iespējams iegūt tajā brīdī, kad minētie atkritumi ir nogādāti to turpmākai pārstrādei, reģenerācijai vai apglabāšanai. Saskaņā ar MK noteikumu Nr.113 32.punktu, Ja sistēmas lietotāju ievadītie dati par pārvadāto un apglabāšanai pieņemto atkritumu svaru atšķiras, sistēmā tiek reģistrēts tas svars, kuru norādījis šo noteikumu 12.2. apakšpunktā minētais sistēmas lietotājs (atkritumu pārstrādes, reģenerācijas vai apglabāšanas iekārtu operators). VARAM arī vērš uzmanību uz Ministru kabineta 2007.gada 19.jūnija noteikumu Nr.404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”[[2]](#footnote-3) 54., 56. un 77.punktā minētajām metodēm preču svara noteikšanai.

Atbildot uz Iesnieguma 8.jautājumu, VARAM informē, ka šobrīd ir pieejama tikai VSIA “Latvijas Vides, ģeoloģijas un meteoroloģijas centrs” mājas lapā pieejamā Rokasgrāmata faktoru pielietošanai sadzīves atkritumu uzskaitē, pārejot no tilpuma uz svara vienībām.[[3]](#footnote-4)

Attiecībā uz Iesnieguma 9.jautājumu VARAM paskaidro, ka atkārtoti izmantojami materiāli, kuri neatbilst Atkritumu apsaimniekošanas likuma 1.panta 1.punktā minētajai definīcijai “atkritumi”[[4]](#footnote-5), un kuri tiek atkārtoti izmantoti atbilstoši Atkritumu apsaimniekošanas likuma 1.panta 16.punktā minētajai definīcijai “atkārtota izmantošana”[[5]](#footnote-6), nav uzskatāmi par atkritumiem Atkritumu apsaimniekošanas likuma izpratnē, tāpēc tie nav jānorādā būvniecības atkritumu uzskaites žurnālā.

Atbildot uz Iesnieguma 10.jautājumu, VARAM paskaidro, ka būvdarbu veicējs savā būvniecības atkritumu uzskaites žurnālā norāda, ka nodevis demontētās konstrukcijas būvniecības atkritumu apsaimniekotājam, savukārt būvniecības atkritumu apsaimniekotājs savā būvniecības atkritumu uzskaites žurnālā norāda, ka saņēmis demontētās konstrukcijas no būvdarbu veicēja.

Attiecībā uz Iesnieguma 12.jautājumu par MK noteikumu Nr.113 2.pielikumā minētā būvniecības žurnāla aizpildīšanu VARAM paskaidro, ka būvniecības atkritumu uzskaiti paraksta ar elektronisko parakstu tajā brīdī, kad tajā fiksētie dati ir jāsniedz, piemēram, pēc kompetentās iestādes (piemēram, VVD) pieprasījuma, ja tiek pieprasīts iesniegt būvniecības atkritumu uzskaites žurnālu. Dokumentu paraksta ar elektronisko parakstu arī tad, ja to paredz uzņēmumā noteiktā iekšējā procedūra- piemēram, datu pārbaude, inventarizācija, mēneša pārskata u.tml. sagatavošana.

VARAM pateicas par ietiekumiem būvniecības atkritumu uzskaites žurnāla satura uzlabošanai, kuri izteikti Iesnieguma 16., 17. un 18.jautājumā. Minētie ieteikumi tiks izvērtēti turpmākajā MK noteikumu Nr.113 pilnveidošanas gaitā.

1. **Būvniecības atkritumu klasifikācijas jautājumi atbilstoši Ministru kabineta 2011.gada 19.aprīļa noteikumiem Nr.302 “Noteikumi par atkritumu klasifikāciju un īpašībām, kuras atkritumus padara bīstamus” (turpmāk – MK noteikumi Nr.302); Iesnieguma 3., 4., 5., jautājums)**

Attiecībā uz Iesnieguma 3., 4.un 5. jautājumu par būvniecības atkritumu klasifikāciju atbilstoši MK noteikumu Nr.302 pielikuma 17.nodaļai, VARAM paskaidro, ka MK noteikumu pielikumā ir pārņemtas EiropasKomisijas 2000. gada 3. maija Lēmuma, ar ko aizstāj Lēmumu 94/3/EK, ar kuru izveidots atkritumu saraksts saskaņā ar 1. panta a) punktu Padomes Direktīvā 75/442/EEK par atkritumiem, un Padomes Lēmumu 94/904/EK, ar kuru izveidots bīstamo atkritumu saraksts saskaņā ar 1. panta 4. punktu Padomes Direktīvā 91/689/EEK par bīstamajiem atkritumiem[[6]](#footnote-7) (turpmāk – Lēmums) prasības. Atbilstoši Lēmuma pielikuma sadaļas “Atkritumu saraksts” pirmajam ievilkumam atktkritumus sarakstā identificē, nosakot atkritumu rašanās avotu 01. līdz 12. nodaļā vai 17. līdz 20. nodaļā, un attiecīgajiem atkritumiem nosaka sešciparu kodu (izņemot kodus, kas šajās nodaļās beidzas ar ciparu 99). Tāpēc Iesniegumā minētais demontētais soliņš, ceļazīme, vadstatnis un vadstatņa pēda ir jāklasificē kā 17.nodaļas atkritumi atbilstoši MK noteikumu Nr.302 pielikumam, ņemot vērā, ka šie atkritumi ir radušies būvniecības procesā un to izcelsme vislabāk atbilst 1709.nodaļai “Citi būvniecības un būvju nojaukšanas atkritumi” un klasei “170904 Būvniecības atkritumi, kuri neatbilst 170901, 170902 un 170903 klasei”, tā kā šie atkritumi neastur bīstamas vietas.

1. **Būvniecības atkritumi kā blakusprodukti un atkritumu statusa piemērošanas izbeigšana būvniecības atkritumiem (Iesnieguma 11., 14., 15., jautājums)**

Attiecībā uz Iesnieguma 11.punktā uzdoto jautājumu par izraktas grunts izmantošanu iebūvēšanai ceļu nogāzēs vai objekta labiekārtošanai VARAM vērš uzmanību uz Atkritumu apsaimniekošanas likuma 3.panta pirmās daļas 6.apakšpunktu, kur noteikts, ka Atkritumu apsaimniekošanas likums neattiecas uz nepiesārņotu augsni un citiem minerālresursiem, kuri izrakti būvniecības rezultātā un kurus to dabiskajā stāvoklī izmantos būvniecības procesā tajā pašā vietā, kur tie izrakti. Tādejādi izrakta nepiesārņota grunti, kuru izmanto būvniecības procesā tajā pašā vietā, kur tā ir izrakta, neuzskata par atkritumiem un šādas grunts izmantošana nav jāietver būvniecības atkritumu uzskaites žurnālā.VARAM vērš uzmanību, ka gadījumā, ja grunts neatbilst atkritumu statusam, tad būvdarbu veicējam ir jāsaņem dabas reusursu lietošanas atļauja un jāmaksā dabas resurusu nodoklis atbilstoši Ministru kabineta 2007.gada 19.jūnija noteikumiem Nr.404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”. Savukārt, ja veikto būvdarbu rezultātā tiek izrakta grunts vai minerālresursi, kuri neatbilkst Atkritumu apsaimniekošanas likuma 3.panta pirmās daļas 6.apakšpunktam, tad attiecīgo būvdarbu veicējam ir jānodrošina šo atkritumu nodošana atkritumu apsaimniekotājam, kam ir izsniegta atkritumu apsaimniekošanas atļauja vai atļauja atkritumu pārstrādei vai reģenerācijai atbilstoši normatīvajiem aktiem par piesārņojumu.

Attiecībā uz Iesnieguma 14.jautājumā minētajām demontāžas konstrukcijām VARAM norāda, ka Iesniegumā nav sniegta informācija par to turpmāko pārstrādi vai reģenerāciju. VARAM informē, ka atkārtoti izmantojami materiāli, kuri neatbilst Atkritumu apsaimniekošanas likuma 1.panta 1.punktā minētajai definīcijai “atkritumi”[[7]](#footnote-8), un kuri tiek atkārtoti izmantoti atbilstoši Atkritumu apsaimniekošanas likuma 1.panta 16.punktā minētajai definīcijai “atkārtota izmantošana”[[8]](#footnote-9), nav uzskatāmi par atkritumiem Atkritumu apsaimniekošanas likuma izpratnē

Attiecībā uz Iesnieguma 14.un 15.jautājumu VARAM paskaidro, ka uz jautājumu par izraktas nepiesārņotas grunts atkārtotu izmantošanas nosacījumiem būvniecības procesos jau tika sniegta atbildē uz Iesnieguma 11.jautājumu. Frēzasfalta atkārtota izmantošana VARAM ieskatā atbilst MK noteikumu Nr.302 6.punktā noteiktajam, tā kā frēzasfalta izmantošana grants maisījumā atbilst Atkritumu apsaimniekošanas likuma 1.panta 13.punktā minētajai definīcijai “atkritumu reģenerācija” [[9]](#footnote-10), kā arī ir izpildīti pārējie MK noteikumu Nr.302 6.punktā minētie kritēriji.

1. **Attiecībā uz jautājumu par nosacījumiem būvniecības atkritumu pārvadājumiem ar kravas automašīnām (Iesnieguma 13.jautājums)** VARAM norāda, ka jāpiemēro Autopārvadājumu likuma 15.panta piektajā daļā ietvertais regulējums, ka kravu autotransporta līdzeklī iekrauj, nostiprina, apsedz un nosien nosūtītājs, bet pārsegumus un nostiprinājumus noņem un kravu izkrauj saņēmējs. Piemērojot Administratīvā procesa likuma 17.panta pirmās daļas 1.punktā minēto gramatiskās tiesību normas interpretācijas metodi, VARAM secina, ka no Autopārvadājumu likuma 15.panta piektās daļas regulējuma izriet, ka kravas apsegšanas prasības attiecas gan uz beramkravām (piemēram, birstošiem būvniecības atkritumiem), gan uz dzelzbetona grodiem, tā kā tiesību normā nav noteikti izņēmumi kravām, uz kurām minētā prasība neattiecas.

Ar cieņu,

valsts sekretāra vietnieces

vides aizsardzības jautājumos p.i.,

Vides aizsardzības departamenta direktore Rudīte Vesere

I.Doniņa, 67026515

Ilze.donina@varam.gov.lv

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

1. Dokuments “Biežāk uzdotie jautājumi par atkritumu un to pārvadājumu uzskaiti”; pieejams: <https://www.varam.gov.lv/lv/biezak-uzdotie-jautajumi-par-atkritumu-un-parvadajumu-uzskaites-kartibu> [↑](#footnote-ref-2)
2. Ministru kabineta 2007.gada 19.jūnija noteikumi Nr.404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”, pieejams: <https://likumi.lv/ta/id/159270> [↑](#footnote-ref-3)
3. Rokasgrāmata faktoru pielietošanai sadzīves atkritumu uzskaitē, pārejot no tilpuma uz svara vienībām. Pieejama: <https://www.meteo.lv/fs/CKFinderJava/userfiles/files/Vide/Atkritumi/statistika/Rokasgramata_atkr_faktori.pdf> [↑](#footnote-ref-4)
4. Atkritumu apsaimniekošanas likuma 1.panta 1.punkts: 1) **atkritumi** — jebkurš priekšmets vai viela, no kuras tās valdītājs atbrīvojas, ir nolēmis vai spiests atbrīvoties; pieejams: <https://likumi.lv/ta/id/221378> [↑](#footnote-ref-5)
5. Atkritumu apsaimniekošanas likuma 1.panta 16.punkts: 16) **atkārtota izmantošana** — jebkura darbība, kuras rezultātā produktus vai to sastāvdaļas, kas nav atkritumi, izmanto vēlreiz tādam pašam nolūkam, kādam tie bija paredzēti; pieejams: <https://likumi.lv/ta/id/221378> [↑](#footnote-ref-6)
6. EiropasKomisijas 2000. gada 3. maija Lēmuma, ar ko aizstāj Lēmumu 94/3/EK, ar kuru izveidots atkritumu saraksts saskaņā ar 1. panta a) punktu Padomes Direktīvā 75/442/EEK par atkritumiem, un Padomes Lēmumu 94/904/EK, ar kuru izveidots bīstamo atkritumu saraksts saskaņā ar 1. panta 4. punktu Padomes Direktīvā 91/689/EEK par bīstamajiem atkritumiem, pieejams: <https://eur-lex.europa.eu/legal-content/LV/TXT/?uri=CELEX%3A02000D0532-20150601&qid=1626935721164> [↑](#footnote-ref-7)
7. Atkritumu apsaimniekošanas likuma 1.panta 1.punkts: 1) **atkritumi** — jebkurš priekšmets vai viela, no kuras tās valdītājs atbrīvojas, ir nolēmis vai spiests atbrīvoties; pieejams: https://likumi.lv/ta/id/221378 [↑](#footnote-ref-8)
8. Atkritumu apsaimniekošanas likuma 1.panta 16.punkts: 16) **atkārtota izmantošana** — jebkura darbība, kuras rezultātā produktus vai to sastāvdaļas, kas nav atkritumi, izmanto vēlreiz tādam pašam nolūkam, kādam tie bija paredzēti;pieejams: <https://likumi.lv/ta/id/221378> [↑](#footnote-ref-9)
9. Atkritumu apsaimniekošanas likuma 1.panta 13.punkts: 13) **atkritumu reģenerācija** — jebkura darbība, kuras galvenais rezultāts ir atkritumu lietderīga izmantošana ražošanas procesos vai tautsaimniecībā, aizstājot ar tiem citus materiālus, kuri būtu izmantoti attiecīgajai darbībai, vai atkritumu sagatavošana šādai izmantošanai; pieejams: <https://likumi.lv/ta/id/221378> [↑](#footnote-ref-10)